Hei, denne artikkelen er over ett år gammel og kan inneholde utdatert informasjon

- Det virker rett og slett som om NAV lider under en like stor mangel på folkeskikk som på kompetanse, sa Raymond Johansen (40) da Dagbladet møtte ham utenfor NAV på Ammerud for ei drøy uke siden.

Der hadde han for to år siden et møte som han mener illustrerer hva som er galt med NAV: Dårlig folkeskikk, inkompetanse, elendig samordning og sendrektighet.



Nå publiserer Dagbladet Raymond Johansens hemmelige lydopptak fra dette møtet (saksbehandlerens stemme er fordreid).

- Blir syke Etter å ha opplevd det han kaller de to verste årene i sitt liv, 2009 og 2010, gir Oslo-mannen nå ut boka «NAV - samfunnets utstrakte hånd?»



- Jeg tror mennesker blir syke av den måten de blir behandlet av NAV, sier Johansen, som nå jobber som budbilsjåfør.

Selv brukte han over et år på komme tilbake i jobb - men tror han kunne greid det på to-tre måneder hvis han hadde fått den hjelpa han behøvde.

I stedet hevder han å ha blitt møtt med misforståelser og en tilsynelatende systematisk uvilje - noe han beskriver utfyllende i boka.

Bjurstrøm bekymret Arbeidsminister Hanne Bjurstrøm sier at hun ikke kan gå god for Raymond Johansens beskrivelser av sine møter med NAV - og heller ikke det motsatte.

- Men uansett om dette er subjektivt eller objektivt beskrevet, rører han ved noe som jeg også hører fra mange andre, i andre sammenhenger, sier Bjurstrøm til Dagbladet.

Hun mener det nå går bedre i Nav, men er likevel bekymret.

- Dette er ting som jeg er bekymret for og som jeg tar opp i samtale med NAV, og som også NAV er bekymret for. Det handler om profesjonalitet i møte med folk, og det er noe NAV må jobbe bedre med, sier Bjurstrøm.

Ny klageordning Selv om Hanne Bjurstrøm mener det er uunngåelig at mange blir skuffet når de får nei til sine ønsker, er hun opptatt av at også avslagene må gis med respekt. Hun peker på to nye tiltak, som hun håper vil gi en forbedring.

Det ene en serviceklage-ordning som er på plass siden desember i fjor, hvor brukerne kan klage via nettet. Navs sentrale klageinstans ber deretter om en rapport fra NAV-kontoret det klages på. Det siste halvåret har det kommet inn 2563 slike klager.

Dessuten er NAV i ferd med å få på plass et nytt IKT-system, som hun tror vil lette situasjonen betraktelig.

- Men selv om ting går bedre, er det klart at NAV fortsatt har en vei å gå, for å møte folk med respekt og forståelse, sier Hanne Bjurstrøm til Dagbladet.

Ingen pause-knapp Det er Raymond Johansen enig i.

For ham utviklet det seg til et mareritt, da han i 2009 følte seg utbrent og deprimert. Han ble sykmeldt, men møtte liten forståelse hos arbeidsgiveren.

Ifølge Johansen måtte han greie seg med 12.000 kroner mindre utbetalt i måneden da han kom over på sykepenger - samtidig som han fortsatt måtte betale de faste utgiftene. Blant disse var et barnebidrag på 5800 kroner, som han søkte om å få redusert.

Johansen sier det tok det fem måneder å få søknaden avgjort - en periode da han måtte leve på sosialhjelp.

Men også for sosialhjelp var det saksbehandlingstid på flere uker, forteller Johansen.

- De tror at vi mennesker bare kan trykke på en pause-knapp i saksbehandlingstida. Men vi må leve, da også, sier han til Dagbladet.

- Ulydig unge Han beskriver en ond sirkel hvor NAV-klienten må ta opp private lån for å leve i saksbehandlingstida. Når pengene så endelig kommer, må de brukes til å betale tilbake lånet. Dermed er klienten igjen uten penger - og må ta opp nye lån.

Et annet problem han peker på, er dårlig koordinering mellom trygdedelen som er statlig, og sosialhjelpdelen som er kommunal.

I sine egne møter med NAVs saksbehandlere beskriver Johansen utskjellinger og følelsen av å bli behandlet som en ulydig unge.

NAV-direktøren oppfordrer til å klage NAV-direktør Anne Lieung har ikke lest Raymond Johansens bok og kan derfor ikke kommentere den, men skriver dette i en kommentar til Dagbladet.

«På generelt grunnlag kan jeg si at alle har krav på å bli møtt med respekt og forståelse. Vi skal alltid jobbe for å bli bedre og brukerne våre har nettopp gitt oss en klar tilbakemelding på at vi er blitt bedre. I den siste brukerundersøkelsen sier 74,1 prosent at de blir møtt med respekt. Å få tilbakemeldinger på den jobben vi gjør er viktig for oss. Den skal vi ta til oss og lære av. Det er samtidig viktig å klage hvis man mener at man har fått et feil vedtak. Da kan vi ta tak i den konkrete problemstillingen og forbedre vår service. Jeg skjønner at mange av våre brukere har det tøft og sliter med sammensatte problemer. At folk skal få de pengene de har krav på til rett tid er viktig. Når det gjelder sykepenger for arbeidstakere er det hundre prosent kompensasjon opp til seks ganger folketrygdens grunnbeløp. Det tilsvarer en lønn på 492 732 kroner. Dette er en grense som er satt av politikerne».



- Jeg tror ikke NAV-klienter flest er trygdesnyltere og «NAV-ere», så hvorfor må de ha som utgangspunkt at de er det? De rakker ned på deg og psyker deg ut, sier han.

- Ingen tvang Den kanskje verste opplevelsen hadde Raymond Johansen i et møte med en saksbehandler på NAV-kontoret på Ammerud, etter at han i 2010 hadde flyttet tilbake fra Vestby til Oslo.

Det er dette møtet han tok opp på bånd.

I løpet av samtalen snakker saksbehandleren til dels usammenhengende og uforståelig, og det utvikler seg til en regelrett krangel mellom henne og Johansen.

- Det er ingen som tvinger deg å være her, sier hun to ganger under samtalen.

Vil motivere - Har du vært vanskelig å ha med å gjøre?

- Nei, jeg synes ikke det, sier Johansen til Dagbladet.

Nå håper han at boka skal få NAV-klienter til å forstå at det ikke nødvendigvis er dem det er noe galt med - og gi NAVs saksbehandlere motivasjon til å skjerpe seg.